CELEX: 32021Y0125(01)
Language: ro
Date: 2020-12-15 00:00:00
Title: Recomandarea Comitetului european pentru risc sistemic din 15 decembrie 2020 de modificare a Recomandării CERS/2020/7 privind restricțiile aplicabile distribuirilor pe durata pandemiei de COVID-19 (CERS/2020/15) 2021/C 27/01

25.1.2021   
               
               
                  RO
               
               
                  Jurnalul Oficial al Uniunii Europene
               
               
                  C 27/1
               
            
         RECOMANDAREA COMITETULUI EUROPEAN PENTRU RISC SISTEMIC
         din 15 decembrie 2020
         de modificare a Recomandării CERS/2020/7 privind restricțiile aplicabile distribuirilor pe durata pandemiei de COVID-19
         (CERS/2020/15)
         (2021/C 27/01)
         CONSILIUL GENERAL AL COMITETULUI EUROPEAN PENTRU RISC SISTEMIC,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1), în special articolul 3 alineatul (2) literele (b), (d) și (f) și articolele 16-18,
         având în vedere Decizia CERS/2011/1 a Comitetului european pentru risc sistemic din 20 ianuarie 2011 de adoptare a Regulamentului de procedură al Comitetului european pentru risc sistemic (2), în special articolul 15 alineatul (3) litera (e) și articolele 18-20,
         întrucât:
         
                     (1)
                  
                  
                     La începutul pandemiei de COVID-19, Comitetul european pentru risc sistemic (CERS) a recunoscut necesitatea ca instituțiile financiare să mențină un nivel robust de fonduri proprii pentru a atenua riscul sistemic și a contribui la redresarea economică. În acest scop, CERS a emis Recomandarea CERS/2020/7 privind restricțiile aplicabile distribuirilor pe durata pandemiei de COVID-19 (3), care a avut ca scop asigurarea faptului că toate instituțiile financiare care pot prezenta un risc pentru stabilitatea financiară mențin niveluri ridicate de capital, cerând autorităților relevante să solicite instituțiilor financiare să manifeste reținere în efectuarea distribuirilor pe durata pandemiei de COVID-19 și cel puțin până la 1 ianuarie 2021.
                  
               
                     (2)
                  
                  
                     Criza provocată de pandemia de COVID-19 este încă în desfășurare în Europa și la nivel mondial și persistă incertitudini cu privire la impactul viitor asupra economiei și instituțiilor financiare, existând riscul continuării înrăutățirii condițiilor de sănătate și economice. Piețele și autoritățile nu dispun de informații cu privire la impactul pe termen lung al crizei asupra sectorului financiar și a piețelor creditelor. Instituțiile financiare rămân, de asemenea, puternic dependente de sprijinul acordat prin intermediul politicilor publice. Asigurarea funcționării adecvate și continue a sistemului financiar este esențială. Extinderea excepțională a restricțiilor privind efectuarea de plăți pentru a ține seama de incertitudinea cu privire la evoluția macroeconomică viitoare servește acestui obiectiv, permițând instituțiilor financiare să mențină un nivel suficient de ridicat de capital pentru a atenua riscul sistemic și a contribui la redresarea economică. În același timp, CERS recunoaște progresele înregistrate de autorități și de instituțiile financiare în abordarea efectelor pandemiei. CERS cunoaște, de asemenea, importanța distribuirilor pentru a permite instituțiilor financiare să mobilizeze capital pe plan extern, deoarece recompensarea investitorilor pentru investițiile lor este esențială pentru sustenabilitatea pe termen lung a instituțiilor financiare și piețelor. Cu toate acestea, CERS face apel la prudență extremă în ceea ce privește distribuirile, astfel încât acestea să nu pună în pericol stabilitatea sistemului financiar și procesul de redresare, și consideră că orice nivel de distribuire ar trebui să fie semnificativ mai scăzut decât în ultimii ani care au precedat criza provocată de pandemia de COVID-19.
                  
               
                     (3)
                  
                  
                     Recomandarea CERS/2020/7 vizează inclusiv contrapărțile centrale (CPC) în considerarea rolului lor de importanță sistemică în procesul de compensare a tranzacțiilor de pe piețele financiare. Rezultatul avut în vedere a fost acela de a împiedica acționarii și personalul de conducere să utilizeze capitalul excedentar al CPC-urilor pentru a efectua distribuiri într-o perioadă în care riscul operațional, acoperit de CPC-uri din resurse proprii, și nu din contribuții din partea membrilor compensatori, este la nivelul cel mai ridicat, ținând seama, de asemenea, de restricțiile privind prezența personalului la sediile CPC-urilor. Cu toate acestea, exercițiul de testare la stres în ceea ce privește CPC-urile din Uniune, efectuat de Autoritatea europeană pentru valori mobiliare și piețe în urma declanșării pandemiei de COVID-19, a confirmat reziliența operațională generală a CPC-urilor din Uniune la șocuri comune și la multiple situații de neîndeplinire a obligațiilor de plată în ceea ce privește riscurile de stres de credit, de lichiditate și de concentrare (4). În plus, până în prezent nu a existat nicio dovadă de nefuncționare a unui sistem sau a unui proces. Eficacitatea măsurilor implementate de CPC-uri pentru a atenua riscul operațional sugerează că nu mai este necesar să se includă CPC-urile în domeniul de aplicare al Recomandării CERS/2020/7.
                  
               
                     (4)
                  
                  
                     Măsurile care fac obiectul Recomandării CERS/2020/7 au caracter temporar, iar CERS va continua să monitorizeze implicațiile acestora pentru instituțiile financiare și capacitatea lor de a contribui la redresarea economică. Atunci când va decide dacă și când este necesară modificarea prezentei recomandări, CERS ar trebui să țină seama, printre altele, de evoluțiile macroeconomice și de noile date privind stabilitatea sistemului financiar.
                  
               
                     (5)
                  
                  
                     Secțiunea 2 punctul 5 din Recomandarea CERS/2020/7 prevede că Consiliul general poate decide dacă și când trebuie să se aducă modificări Recomandării CERS/2020/7. Astfel de modificări ar putea consta, în special, în prelungirea perioadei de aplicare a recomandării A.
                  
               
                     (6)
                  
                  
                     Prin urmare, Recomandarea CERS/2020/7 ar trebui modificată în mod corespunzător,
                  
               ADOPTĂ PREZENTA RECOMANDARE:
         
            MODIFICĂRI
         
         Recomandarea CERS/2020/7 se modifică după cum urmează:
         
                     1.
                  
                  
                     în secțiunea 1, recomandarea A se înlocuiește cu următorul text:
                     „Recomandarea A – Restricții privind distribuirile
                     
                     Se recomandă ca, până la 30 septembrie 2021, autoritățile relevante să solicite instituțiilor financiare aflate în sfera lor de competență de supraveghere (*1)să manifeste reținere în efectuarea oricăreia dintre următoarele acțiuni:
                     
                                 (a)
                              
                              
                                 distribuirea de dividende sau asumarea unui angajament irevocabil de distribuire de dividende;
                              
                           
                                 (b)
                              
                              
                                 răscumpărarea de acțiuni ordinare;
                              
                           
                                 (c)
                              
                              
                                 crearea unei obligații de plată a unei remunerații variabile unei persoane care își asumă riscuri substanțiale,
                                 care are ca efect reducerea cantității sau a calității fondurilor proprii, cu excepția cazului în care instituțiile financiare aplică o prudență extremă în desfășurarea oricăreia dintre aceste acțiuni, iar reducerea rezultată nu depășește pragul de prudență stabilit de autoritatea lor competentă. Se recomandă autorităților competente să dialogheze cu instituțiile financiare înainte ca acestea din urmă să întreprindă oricare dintre acțiunile menționate la litera (a) sau (b).
                              
                           Prezenta recomandare se aplică la nivelul grupului UE (sau la nivel individual în cazul în care instituția financiară nu face parte dintr-un grup UE) și, după caz, la nivel subconsolidat sau la nivel individual;
                     
                        (*1)  Aceasta nu include sucursalele instituțiilor financiare.”;"
                        
                  
               
                     2.
                  
                  
                     secțiunea 2 punctul 1 subpunctul 1 se modifică după cum urmează:
                     
                                 (a)
                              
                              
                                 litera (b) se înlocuiește cu următorul text:
                                 
                                             „(b)
                                          
                                          
                                             «autoritate competentă» înseamnă autoritatea competentă sau de supraveghere astfel cum este definită la articolul 4 alineatul (1) punctul 40 din Regulamentul (UE) nr. 575/2013 sau la articolul 13 alineatul (10) din Directiva 2009/138/CE a Parlamentului European și a Consiliului (*2), după caz;
                                          
                                       
                                    (*2)  Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (JO L 335, 17.12.2009, p. 1).”;"
                        
                              
                           
                                 (b)
                              
                              
                                 litera (c) se înlocuiește cu următorul text:
                                 
                                             „(c)
                                          
                                          
                                             «instituție financiară» înseamnă oricare dintre următoarele întreprinderi cu sediul central sau sediul social în Uniune:
                                             
                                                         (i)
                                                      
                                                      
                                                         o instituție astfel cum este definită la articolul 4 alineatul (1) punctul 3 din Regulamentul (UE) nr. 575/2013;
                                                      
                                                   
                                                         (ii)
                                                      
                                                      
                                                         o întreprindere de asigurare astfel cum este definită la articolul 13 punctul 1 din Directiva 2009/138/CE;
                                                      
                                                   
                                                         (iii)
                                                      
                                                      
                                                         o întreprindere de reasigurare astfel cum este definită la articolul 13 punctul 4 din Directiva 2009/138/CE;”;
                                                      
                                                   
                                       
                           
                                 (c)
                              
                              
                                 litera (d) se înlocuiește cu următorul text:
                                 
                                             „(d)
                                          
                                          
                                             «persoană care își asumă riscuri substanțiale» înseamnă un membru al unei categorii de personal ale cărui activități profesionale au un impact semnificativ asupra profilului de risc al instituției financiare, inclusiv un membru al unei categorii de personal menționate la articolul 92 alineatul (2) din Directiva 2013/36/UE sau la articolul 275 alineatul (1) litera (c) din Regulamentul delegat (UE) 2015/35 al Comisiei (*3), după caz;
                                          
                                       
                                    (*3)  Regulamentul delegat (UE) 2015/35 al Comisiei din 10 octombrie 2014 de completare a Directivei 2009/138/CE a Parlamentului European și a Consiliului privind accesul la activitate și desfășurarea activității de asigurare și de reasigurare (Solvabilitate II) (JO L 12, 17.1.2015, p. 1).”;"
                        
                              
                           
               
                     3.
                  
                  
                     la punctul 3 din secțiunea 2, se introduce următorul subpunct:
                     
                                 „1a.
                              
                              
                                 La calibrarea pragului conservator, autoritățile competente ar trebui să țină seama în mod corespunzător de:
                                 
                                             (a)
                                          
                                          
                                             obiectivele prezentei recomandări, în special de necesitatea ca instituțiile financiare să mențină un nivel suficient de ridicat de capital, ținând seama inclusiv de traiectoria lor în materie de capital, pentru a atenua riscul sistemic și pentru a contribui la redresarea economică, având în vedere riscurile unei deteriorări a solvabilității societăților și gospodăriilor în contextul pandemiei;
                                          
                                       
                                             (b)
                                          
                                          
                                             necesitatea de a se asigura că nivelul general al distribuirilor efectuate de instituțiile financiare care intră în sfera lor de competență de supraveghere este semnificativ mai scăzut decât în ultimii ani care au precedat criza provocată de pandemia de COVID-19;
                                          
                                       
                                             (c)
                                          
                                          
                                             particularitățile fiecărui sector care intră în sfera lor de competență.”;
                                          
                                       
                           
               
                     4.
                  
                  
                     secțiunea 2 punctul 4 se înlocuiește cu următorul text:
                     „4.   Calendar pentru măsurile aplicate ca urmare a recomandării
                     
                     În conformitate cu articolul 17 alineatul (1) din Regulamentul (UE) nr. 1092/2010, destinatarii trebuie să comunice Parlamentului European, Consiliului, Comisiei și CERS acțiunile întreprinse drept răspuns la prezenta recomandare sau să justifice orice lipsă de acțiune. Fiecărui destinatar i se solicită să prezinte un raport privind punerea în aplicare a Recomandării A până la 15 octombrie 2021.”;
                  
               
                     5.
                  
                  
                     secțiunea 2 punctul 5 se înlocuiește cu următorul text:
                     „5.   Modificări ale recomandării
                     
                     Înainte de 30 septembrie 2021, Consiliul general va decide dacă și când va fi necesară modificarea prezentei recomandări, ținând seama, printre altele, de evoluțiile macroeconomice și de noile date privind stabilitatea sistemului financiar.”;
                  
               
                     6.
                  
                  
                     la punctul 6 din secțiunea 2 intitulat „Monitorizare și evaluare” se adaugă următorul subpunct:
                     
                                 „3.
                              
                              
                                 Secretariatul CERS va oferi asistență destinatarilor, asigurând coordonarea raportării și furnizarea de modele relevante și, dacă este cazul, informații detaliate privind procedura și calendarul pentru măsurile adoptate în urma recomandării.”;
                              
                           
               
                     7.
                  
                  
                     se elimină anexa intitulată „Comunicarea acțiunilor întreprinse ca răspuns la prezenta recomandare”.
                  
               
            Adoptată la Frankfurt pe Main, 15 decembrie 2020.
            
               
                  Șeful secretariatului CERS,
               
               
                  în numele Consiliului general al CERS
               
               Francesco MAZZAFERRO
            
         
         
            (1)  JO L 331, 15.12.2010, p. 1.
         
            (2)  JO C 58, 24.2.2011, p. 4.
         
            (3)  Recomandarea CERS/2020/7 a Comitetului european pentru risc sistemic din 27 mai 2020 privind restricțiile aplicabile distribuirilor pe durata pandemiei de COVID-19 (JO C 212, 26.6.2020, p. 1).
         
            (4)  A se vedea comunicatul de presă al AEVMP: „ESMA’s Third EU-Wide CCP Stress Test Finds System Resilient to Shocks” („A treia testare la stres a CPC efectuată de AEVMP arată că sistemul este rezilient la șocuri”), disponibil la adresa: https://www.esma.europa.eu/press-news/esma-news/esma%E2%80%99s-third-eu-wide-ccp-stress-test-finds-system-resilient-shocks